CELEX: 62016TN0417
Language: mt
Date: 2016-07-28 00:00:00
Title: Kawża T-417/16: Rikors ippreżentat fit-28 ta’ Lulju 2016 – Achemos Grupè u Achema vs Il-Kummissjoni

10.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 371/14
            
         Rikors ippreżentat fit-28 ta’ Lulju 2016 – Achemos Grupè u Achema vs Il-Kummissjoni
   (Kawża T-417/16)
   (2016/C 371/16)
   Lingwa tal-kawża: l-Ingliż
   
      Partijiet
   
   
      Rikorrenti: Achemos Grupè UAB (Vilnius, il-Litwanja) u Achema AB (Jonava, il-Litwanja) (rappreżentanti: R. Martens u C. Maczkovics, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-Deċiżjoni tal-Kummissjoni tal-20. Novembru 2013 dwar għajnuna mill-Istat SA.36740 (2013/NN) – dwar għajnuna mil-Litwanja lil Klaipedos Nafta – “Terminal tal-GNL”, Brussell, C(2013) 7884 finali, ĠU C 161, 2016, p. 1; u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka tliet motivi.
   
               1.
            
            
               L-ewwel motiv huwa bbażat fuq ksur tar-regoli proċedurali tal-Artikolu 108(2) TFUE u fl-Artikolu 4(4) tar-Regolament 2015/158 (1) kif ukoll tal-prinċipju tal-amministrazzjoni tajba, minħabba l-fatt, li minkejja d-diffikultajiet serji fl-evalwazzjoni tal-kompatibbiltà mas-suq intern tal-miżuri tal-Għajnuna mill-Istat inkwistjoni, il-Kummissjoni bbażat ruħha biss fuq l-eżami preliminari tagħha tal-miżuri ta’ għajnuna mill-Istat, filwaqt li, fid-dawl ta’ dawn id-diffikultajiet serji, il-Kummissjoni kienet obbligata li tibda l-proċedura prevista fl-Artikolu 108(2) TFUE u fl-Artikolu 6 tar-Regolament 2015/1589.
            
         
               2.
            
            
               It-tieni motiv jallega ksur tal-Artikolu 107(3)(c) TFEU, sa fejn il-Kummissjoni ma applikatx korrettement il-kriterji ta’ evalwazzjoni stabbiliti fil-premessa 135 tad-deċiżjoni kkontestata, peress li,
               
                           —
                        
                        
                           l-ewwel nett, f’dak li jirrigwarda n-natura xierqa u neċessarju tal-miżuri, il-Kummissjoni kellha l-obbligu li tevalwa dawk il-miżuri konkretament u teżamina jekk kienx hemm strumenti oħra mmirati aħjar;
                        
                     
                           —
                        
                        
                           it-tieni nett, il-Kummissjoni kellha l-obbligu li tikkonkludi l-assenza ta’ effett inċentiv peress li Klaipėdos Nafta hija legalment obbligata li tiżviluppa t-Terminal tal-GNL;
                        
                     
                           —
                        
                        
                           it-tielet parti, il-Kummissjoni kellha l-obbligu li tevalwa jekk id-daqs tat- Terminal tal-GNL issussidjat, kienx proporzjonat sabiex jintlaħaq l-għan mixtieq u ma kienx joħloq kapaċitajiet eċċessivi.
                        
                     
         
               3.
            
            
               It-tielet motiv huwa bbażat fuq ksur tal-Artikolu 106(2) TFUE, tal-qafas tal-Unjoni Ewropea għall-għajnuna mill-Istat fil-forma ta’ kumpens għas-servizz ta’ interess ekonomiku ġenerali (SIEĠ) u tal-prinċipji ġenerali bħalma huma t-trattament ugwali u l-protezzjoni tal-aspettattivi leġittimi, kif ukoll tar-regoli tal-għoti ta’ kuntratti pubbliċi stabbiliti fid-Direttiva 2004/18 (2), kif ukoll tal-Artikolu 14 tad-Direttiva 2004/18,minħabba l-fatt li l-Kummissjoni applikat, b’mod żbaljat, il-Qafas SIEĠ, billi aċ? ettat mandat dirett ta’ Klaipėdos Nafta għal perijodu ta’ 55 sena b’profitt li jikkorrispondi għar-rata ta’ profitt intern tal-proġett, filwaqt li,
               
                           —
                        
                        
                           l-ewwel nett, it-tul tal-perijodu tal-mandat kellu jiġi ġgustifikat b’riferiment għal kriterji oġgettivi mingħajr ma jinqabeż il-perijodu ta’ deprezzament (finanzjrju) meħtieġ tal-assi l-iktar sinjifikattivi sabiex jiġi pprovdut is-SIEĠ;
                        
                     
                           —
                        
                        
                           It-tieni nett, l-indikazzjoni ta’ Klaipėdos Nafta ma setax jiġi eżentat mir-regoli tal-għoti ta’ kuntratti pubbliċi abbażi tal-protezzjoni ta’ interessi essenzjali (ta’ sigurtà) fis-sens tal-Artikolu 14 tad-Direttiva 2004/18 peress li, huma disponibbli f’dan il-każ, miżuri alternattivi ta’ natura inqas restrittiva minn mandat dirett;
                        
                     
                           —
                        
                        
                           it-tielet nett, minħabba l-livell ta’ riskju li għalih hija esposta Klaipėdos Nafta, il-profitt ta’ din tal-aħhar kellu jkun limitat għar-rata swap (jekk ikun il-każ evalwat mill-ġdid sabiex jieħu inkunsiderazzjoni l-maturità) b’żieda ta’ primjum ta’ 100 punt bażi.
                        
                     
         
      (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 248, 24.9.2015, p. 9).
   
      (2)  Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq kordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (ĠU Edizzjoni Speċjali bil-Malti, Kapitolu 6, Vol. 7, p. 132)